ปตท.สผ.ชัดเพิ่มทุนผู้ถือหุ้นเดิม
29ต.ค.ขออนุมัติ650ล้านหุ้น ราคาขายใช้วิธีสำรวจสถาบัน
28 ก.ย. 2555

29ต.ค.ขออนุมัติ650ล้านหุ้น ราคาขายใช้วิธีสำรวจสถาบัน 
PTTEP เคาะแล้วประชุมผู้ถือหุ้น 29 ต.ค. ขออนุมัติเพิ่มทุน 650 ล้านหุ้น ขายผู้ถือหุ้นเดิมตามสัดส่วน หุ้นพุ่งรับข่าวชัดเจน
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) หรือ ปตท. สผ.เปิดเผยว่า ที่ประชุมคณะกรรมการ เมื่อวันที่ 27 ก.ย. มีมติอนุมัติให้เรียกประชุมผู้ถือหุ้นเพื่อขออนุมัติในการเพิ่มทุนจดทะเบียนจำนวน 650 ล้านหุ้น ในวันที่ 29 ต.ค.นี้ 
การเสนอขายหุ้นครั้งนี้จัดสรรให้กับผู้ถือหุ้นเดิมที่มีชื่อในสมุดทะเบียนวันที่ 13 พ.ย.นี้ ผู้ถือหุ้นเดิมจะมีสิทธิและเสียงเท่าเทียมกัน ส่วนอัตราส่วนจะเป็นอย่างไรนั้นจะประกาศอีกครั้ง แต่การปิดสมุดทะเบียนเพื่อรวบรวมรายชื่อผู้ถือหุ้นดังกล่าวจะไม่มีการขึ้นเครื่องหมาย XR บนหุ้นของบริษัท
นายเทวินทร์ กล่าวว่า ในส่วนของราคาขายนั้นจะถูกกำหนดโดยการสำรวจราคา (Bookbuilding บุ๊กบิลดิง) จากนักลงทุนสถาบัน โดยบริษัท ปตท. ในฐานะผู้ถือหุ้นจะไม่เข้าไปร่วมกำหนดราคาที่จะขายหุ้นแต่อย่างใด
นอกจากนี้ หากมีหุ้นเหลือก็จะนำมาจัดสรรให้กับผู้ถือหุ้นเดิมที่จองซื้อเกินสิทธิไว้ รวมถึงจะขายให้กับนักลงทุนสถาบันที่ไม่ได้นับรวมบริษัท ปตท.
“หลังจากยกเลิกการประชุมผู้ถือหุ้นเมื่อเดือน ส.ค. บริษัทได้พิจารณาปรับเปลี่ยนกระบวนการจัดสรรหุ้นเพื่อให้เกิดความชัดเจนและโปร่งใสในเรื่องความเสมอภาคต่อผู้ถือหุ้น โดยราคาเสนอขายสุดท้ายจะกำหนดด้วยวิธีบุ๊กบิลดิง เพื่อสะท้อนความต้องการของตลาดที่แท้จริง และจะเป็นราคาที่ใช้จองซื้อสำหรับผู้ถือหุ้นทุกราย คาดว่าการเพิ่มทุนจะเสร็จสิ้นภายในปี 2555” นายเทวินทร์ กล่าว
สำหรับเงินเพิ่มทุนครั้งนี้ ส่วนหนึ่งบริษัทจะนำไปชำระคืนเงินกู้ยืมจากสถาบันการเงิน ซึ่งใช้ในการซื้อหุ้นของ Cove Energy Plc. และชำระค่าใช้จ่ายที่เกี่ยวข้อง และส่วนที่เหลือจะนำไปใช้เพื่อการดำเนินธุรกิจโดยทั่วไปของบริษัท เช่น การสำรวจ พัฒนา และผลิตปิโตรเลียม 
ทั้งนี้ หากเปรียบเทียบรายละเอียด การขายหุ้นเพิ่มทุนครั้งนี้กับก่อนหน้านี้ ต่างกันตรงที่ระบุชัดเจนว่าขายประชาชนทั่วไปที่เป็นผู้ถือหุ้นเดิม จากเดิมที่ระบุว่าจะขายนักลงทุนทั่วไปจำนวน 214.44 ล้านหุ้น และครั้งนี้ไม่ได้กำหนดว่าจะขายให้กับ ปตท.เหมือนครั้งก่อนที่จะขายให้ PTT จำนวน 403 ล้านหุ้น เพื่อรักษาสัดส่วนการถือหุ้น 65.29% และมีหุ้นส่วนเกินจำนวน 32.16 ล้านหุ้น
บริษัทหลักทรัพย์ เอเซีย พลัส ระบุว่า การกำหนดวันประชุมผู้ถือหุ้นและรูปแบบการเพิ่มทุนที่ระบุชัดเจนว่าขายผู้ถือหุ้นเดิมตามสัดส่วนการถือหุ้น และสาระสำคัญในวงเงินที่ต้องการยังเหมือนเดิมที่ 9.8 หมื่นล้านบาทนั้น ทำให้ตลาดคลายความกังวลลง และคาดว่าอัตราส่วนน่าจะอยู่ที่ 5 หุ้นเดิมต่อ 1 หุ้นใหม่ หากราคาขายอยู่ที่ 150 บาท 
บริษัท ปตท.สผ. ชี้แจงเรื่องเพิ่มทุนชัดเจนในช่วงบ่าย ส่งผลให้มีแรงซื้อหุ้นเข้ามาสนับสนุนให้ราคาปิดที่จุดสูงสุดของวัน 161.50 บาท เพิ่มขึ้น 4.50 บาท หรือ 2.87%